Castellfollit de la Roca

Castellfollit de la Roca és una vila i municipi de la comarca de la Garrotxa, a les comarques gironines. Forma part del Parc Natural de la Zona Volcànica de la Garrotxa. És un dels municipis més petits de Catalunya, amb menys d'un quilòmetre quadrat. El terme comprèn el nucli urbà, un alzinar de 35 ha. i unes 30 ha. de terres de secà.

Geografia 
 Llista de topònims de Castellfollit de la Roca (Orografia: muntanyes, serres, collades, indrets..; hidrografia: rius, fonts...; edificis: cases, masies, esglésies, etc).

El poble està situat a 296 m d'altitud i s'assenta en una cinglera basàltica, la cinglera de Castellfollit. Té més de 50 m d'alçària i gairebé un quilòmetre de longitud. Aquesta cinglera basàltica és la conseqüència de l'acció erosiva dels rius Fluvià i Toronell sobre les restes volcàniques de fa milers d'anys.

La cinglera és la superposició de dues colades de lava: la primera, amb 217.000 anys d'antiguitat, prové de Batet de la Serra (Olot) i està formada per lloses. La segona té uns 192.000 anys d'antiguitat i prové dels volcans de Begudà (Sant Joan les Fonts).

Origen del nom 
Hi ha dues versions sobre l'origen del nom Castellfollit de la Roca:
 La primera diu que està relacionada amb l'existència d'un castell a la zona, i es justifica, ja que en l'any 1006 es troba el nom "Kastro Follit". En altres documents, apareixen els noms de "Castro-Follito" i "Castello-Follito". En referència a la paraula "follit", pot ser del fet que la construcció sigui laminada, és a dir, realitzada amb pissarra. Com que a la zona no es troba aquest tipus de roca, es creu que el nom és per la similitud amb el basalt.
 La segona diu que no ve de cap construcció militar, sinó de la silueta de la cinglera, per la seva similitud a una fortalesa. La paraula "follit", doncs, provindria del fet que la cinglera s'ha format com si fossin fulles allargades.
Recentment, s'han afegit les paraules "de la Roca" per diferenciar-lo dels altres dos pobles catalans amb el mateix nom: Castellfollit del Boix i Castellfollit de Riubregós. De tota manera, l'any 1110 ja està documentat com a rupem de Castrofollit.

Demografia 
Tota la població del municipi es troba al poble.

Política

Eleccions Municipals de 2015 a Castellfollit de la Roca

Llista d'alcaldes del municipi de Castellfollit de la Roca

Eleccions al Parlament de Catalunya del 2015

Història 

L'antiga vila, que estava envoltada de murs, va ser destruïda pels terratrèmols de 1427-1428.

L'any 1462, durant la Guerra Civil Catalana, va caure en mans dels remences de Francesc de Verntallat. El 1657, durant la Guerra dels Segadors, hi va tenir lloc una batalla en la qual els francesos van ser derrotats per les tropes castellanes comandades per Francisco de Orozco, el marquès de Mortara.

L'any 1691, els francesos van enderrocar el castell. El 1874, durant la Tercera Guerra Carlina, prop del poble, a la serra del Toix entre Castellfollit i Oix, va tenir lloc, la batalla del Toix, en el qual les forces carlines de Savalls van derrotar les republicanes de Nouvilas.

Activitats econòmiques

Agricultura i ramaderia 
L'agricultura de Castellfollit es fonamenta pel cultiu de cereals i les activitats ramaderes de la cria d'aviram i de bestiar porcí.

A partir de l'època de desplegament de la industrialització (1950/1970), el municipi ubicava unes quantes empreses de caràcter familiar, que abastaven de feina als habitants de Castellfollit. Hi havia principalment, indústries tèxtils, càrnies i de pells.

Amb la desubicació de les indústries dels centres urbans cap a polígons industrials, i els canvis generacionals de les famílies industrials, a l'entrar el , Castellfollit ha esdevingut un municipi residencial per als castellfollitencs, que s'han de traslladar a municipis propers per treballar.

Indústria 
La indústria és la principal activitat econòmica del municipi. D'aquesta indústria s'obtenen teixits, adoberies i embotits.

Activitats culturals 
El poble de Castellfollit celebra el mercat els dissabtes.

Gegants 

El poble té una parella de gegants que surten cada any per la Festa de la Germandat, la Festa Major i la Trobada Gegantera de Castellfollit de la Roca. A més, també participen en trobades geganteres arreu de Catalunya. Els primers Gegants que hi va haver a Castellfollit de la Roca foren construïts l'any 1906 per un jove escultor,fill del poble,quan només tenia disset anys, Antoni "Tonet" Collellmir i Ferrarons (1889-?). Aquests primers Gegants anaven vestits amb unes senzilles túniques i només sortien pels carrers de la població durant la Festa Major, tot i que segons l'historiador Josep Murlà només sortiren un any perquè es van malmetre per culpa dels portadors.

Figures de Plom 
Un cop l'any es realitza una exposició-concurs de figures de plom organitzada per l'associació estatal La Fàbrica Roja . És un espectacle digne de veure tantes petites obres d'art en format miniatura de metall tot i que alguns pintors d'efectes especials també aporten les seves obres en escales molt superiors a 120 mil·límetres

Esports 
El poble compta també amb una colla de nois i noies esportistes que conformen la Colla Lluna Plena o colla d'Aspres . Setmanalment aquests surten amb bicicleta a pujar cims o amb esquís a baixar muntanyes entre moltes altres activitats.
Des de fa un any, també organitzen un Roadbook en el qual participen equips de tot el poble i d'arreu de la comarca.

Educació 
Llar d'Infants (0-3 anys)
 Llar d'Infants Municipal Castellet
Llar d'Infants (3-6 anys)
 Escola Castellroc
Educació Primària
 Escola Castellroc

Referències

Vegeu també 
 Castell de Castellfollit
 Gegants de Castellfollit de la Roca

Enllaços externs 

 Pàgina web de l'Ajuntament
 Informació de la Generalitat de Catalunya
 Informació de l'Institut d'Estadística de Catalunya